作者：吴景伯
词牌/韵律：沁园春

paragraphs: 再上高台，访谪仙兮，仙何所之。
但石城西踞，潮平白鹭，浮图南峙，云淡乌衣。
凤鸟不来，长安何处，惟有碧梧三数枝。
兴亡事，对江山休说，谁是谁非。
庭花飘尽胭脂。
算结绮、繁华能几时。
问何人重向，新亭挥泪，何人更到，别墅围棋。
笑拍阑干，功名未了，宁肯绿蓑寻钓矶。
深深饮，任玉山醉倒，明月扶归。